khistorydata/jeongjo-sjw-relations huggingface dataset:
정조 20년
丙辰八月初十日犒饋別軍職鄭學畊下去監饋監董五員監官六員京四府二牌將六十九員京二十二府四十八畫員九員書吏二十三人京二府二十一以上各飯一器肉羹一器魚鹽三箇石手一百六名木手一百二十六名冶匠十八名泥匠一百三十九名蓋匠二名車匠三名瓦甓匠二十四名假漆匠四名屛風匠三名軍器工匠八十八名以上各飯一器羹一器魚鹽二箇石手助役一百七十二名冶匠助役四十八名車夫五十七名牛直二十四名募軍一千一百三十六名擔石軍一百八十二名以上各飯一器雜羹一器魚鹽二箇已上人摠二千三百十四飯米十五石六斗四升羹所入價錢四十七兩七錢魚鹽及雜物價錢三十四兩三錢以上外帑庫上下
정조 20년
丙辰八月十七日犒饋內營知彀官金昌仁下去監饋監董九員監官六員京四府二別看役一員牌將六十九員京二十二府四十七書吏二十六人石手助役竝一百四十名木手一百十一名冶匠助役竝三十七名泥匠一百五十四名蓋匠四名瓦甓匠二十一名假漆匠四名屛風匠三名軍器工匠九十三名車匠三名車夫七十一名牛直十四名募軍一千十七名擔石軍一百三十名以上各餠一箇已上人摠一千九百十三餠米六石五斗七升外帑庫上下
정조 20년
丙辰八月十八日傳曰華城城役告完工匠之經歲使役其勞甚鉅奉命承旨犒饋後一一招致勞問外方匠手回糧米錢別爲加給仍令各其道伯守臣待其回還依昨年先放匠手例施賞後狀聞事令整理儀軌廳措辭行會京工令監董堂上區別報來後待其上來各令案付衙門分等施賞草記事分付竝令摠理大臣知悉
정조 20년
丙辰八月十九日犒饋承旨金祖淳下去監饋堂上一員都廳二員監董十四員監官四員牌將九十五員畫員九員書吏四十二人石手一百八十四名木手一百十六名冶匠十八名泥匠一百五十三名蓋匠三名車匠三名瓦甓二十三名假漆匠五名屛風匠三名軍器工匠七十八名以上各餠三箇肉九兩湯一器酒二椀蒸太四合石手助役一百六十九名冶匠助役四十八名車夫七十名擔石軍一百八十二名以上各餠三箇肉七兩湯一器酒一器蒸太三合牛直二十八名募軍一千四百五十名以上各餠二箇肉六兩湯一器酒一椀蒸太二合已上人摠二千七百二餠米二十一石二斗三升代錢八十四兩六錢太四石十三斗八升二合代錢七兩三錢八分猪十首代錢六十四兩五錢酒價及湯所入雜物價錢二百五兩二錢二分以上外帑庫上下肉價及各樣雜物價錢三百三十三兩三錢二分城役所上下
정조 20년
別下糧資秩外方石工還送時別下外方石手僧啓元居梁山錢二兩米三斗路資錢四兩五錢咸處京居遂安錢二兩米三斗路資錢三兩五錢李元大居瑞興朴順乭居藍浦以上各錢二兩米三斗路資錢三兩金榮大居安峽趙廷敏居狼川羅五同居尼城以上各錢二兩米三斗路資錢二兩五錢李長金居原州金在善居德山卞福乭居唐津姜岳只李得喆鄭得只金巴金以上居淸州以上各錢二兩米三斗路資錢二兩金汝出居喬桐錢二兩米三斗路資錢一兩五錢高福仁河得已梁大春玄介男趙千學趙好命崔大老味林成海林太根白小得張岳東洪彭樂韓小奉韓五男朴福乭高福尙高福漢高已特申宗謙全南贊林五金金米老味李無應述以上居開城府車乻仁老味李世得金德萬金善得韓敏郁朴海善金成乭徐日國徐命迪李福已曺光彩桂龍得朴允大金時雄陳景信車龍得趙德順以上居江華府以上各錢二兩米三斗路資錢一兩崔末不居長湍劉大俊居陰竹以上各錢二兩米三斗路資錢八錢崔福太鄭守大鄭德純金景光朴今乭尹弘臣金一乭以上居楊州崔奉世居驪州以上各錢二兩米三斗路資錢七錢尹德辰居高陽錢二兩米三斗路資錢六錢諸成福居果川金奉元居振威申德辰孫忠立以上居龍仁以上各錢二兩米三斗路資錢二錢已上石手七十名米十四石錢二百二十五兩六錢以上城役所上下
정조 20년
丙辰八月二十一日今八月二十一日左承旨入侍奉命承旨同爲入侍時前承旨金祖淳所啓臣謹依聖敎進詣華城城役監董以下將校員役匠募等犒饋設行仍又勞問匠募等外方石手七十名則亦依筵敎卽日使之解送別下糧資及賞格臣於面前一一分給而畢役前各道石手之先爲下去者未蒙一視之澤整理儀軌廳行會時此類自該道知委各該所在邑一體施賞恐合事宜犒饋所用區劃物力七百兩中所剩爲一百兩云守臣要令臣還朝後筵稟區處故適因言端竝此仰達矣上曰先送匠手之一體施賞事果好卽令整理儀軌廳以此知悉而今番犒饋用餘物力屬之外帑庫會錄可也
정조 20년
丙辰九月初十日以策應都廳別單傳曰昨今年賞典令整理儀軌堂上分類作一冊子藏于備局及本府而政院日記內閣日省錄以此冊子全謄
정조 20년
丙辰九月初十日辰時上御誠正閣藥房入診諸承旨持公事入侍入格儒生同爲入侍時藥房提調沈頤之行左承旨李益運記事官柳遠鳴右承旨金翰東左副承旨李海愚右副承旨鄭尙愚同副承旨魚用謙假注書記事官金景煥記注官金良倜檢校待敎徐有榘進士梁性默生員權中敏趙相羽以次進伏訖頤之曰日間聖體若何上曰一樣矣頤之曰王大妃殿氣候何如上曰一樣矣頤之曰惠慶宮氣候何如上曰一樣矣頤之曰醫官待令使之入診何如上曰置之上曰今番幸行時領相以病難留都之意陳箚矣左相許遣入侍史官筋力凡節可以留都則不必進去華城而仍爲留都之意傳諭左相若難爲留都則仍往領敦寧家亦以留都之意傳諭而左相若以留都之意回奏則不必往領敦寧家矣遠鳴承命出上命書傳敎曰政官牌招開政上曰訓將筋力能往來於舟橋所云耶頤之曰筋力可以堪勝而且當於動駕前先往故別無難於擧行之慮矣上曰文純公祠版何日入來乎翰東曰當於十三日入來云矣上曰儒生進前性默進奏姓名上曰詩工幾何性默曰七百首矣上曰爾果知解題而製進乎性默曰未能知得矣中敏進奏姓名上曰詩工幾何中敏曰五百首矣相羽進奏姓名上曰詩工幾何相羽曰二百首矣上曰爾亦不知解題乎相羽曰亦未知得矣上曰場中亦無知之者乎相羽曰皆不能知云矣上曰古書不云乎丙年重九之霧可占丁年之豐予所以以豐字出韻者蓋欲使諸生知題意也仍命先退性默等退出上命讀各房公事益運讀奏咸鏡監司趙尙鎭狀啓慶源府使沈默之等到任事用謙讀奏慶尙監司李泰永狀啓罪人方光明河東府到配事尙愚讀奏黃海監司徐邁修狀啓農形事上命書判付訖頤之曰卽見灣尹私書則以爲彼地冬八站漂去云云者是浪說而彼地初無水災之事灣上之所未聞者都下何以聞之也云矣上曰然則此說出於何處頤之曰似是譯官輩所訛傳矣上曰該譯官事萬萬痛駭齎咨官別單尙未啓下而渠何敢作此無根之說徑布一世乎當該譯官所當刑推定配之意卿須分付使之知之可也仍命退諸臣以次退出
정조 20년
丙辰九月初十日辰時上御便殿吏兵房承旨吏兵曹政官備局有司堂上京畿監司同爲入侍時行左承旨李益運左副承旨李海愚記事官柳遠鳴假注書呂東植記事官金景煥記注官金良倜吏曹判書金載瓚參判黃昇源正郞李運行行兵曹判書鄭好仁參議李尙度正郞呂駿永鄭晩錫佐郞趙台榮南達孫有司堂上沈頤之李時秀京畿監司李冕膺以次進伏訖上曰華城留守及都廳使之親呈肅單仍爲入侍可也心泰儒敬進伏上曰經始三載工役告訖卿等復命予心喜悅容有旣乎傍觀聳喜可以推知今當論功行賞而摠理大臣及監董堂上都廳昨年春陪慈駕詣華城也已施賞以賞不疊授之意今番則竝無論而昨年日淺而未及施賞者至今秋計實役仕日有加於昨春參賞諸人者且有昨年幸行後追入而仕日稍多者詳細區別然後可以論賞都廳出去別單持入可也儒敬承命出去持別單進伏心泰曰昨春日淺而未及蒙賞典者不過策應爐冶監董中四五人而已其外則昨年春擧蒙恩典矣上命書傳敎曰經營三載之間周遭萬垜之堞告厥成功若有神助監董諸臣今日皆復命可以論賞酬勞而摠理大臣及監董堂上都廳昨春陪慈駕臨華城也先施賞典物雖不稱勞近於疊受竝勿論其後新差與初當及昨年日淺者已令別爲書啓矣策應都廳水原府判官洪元爕旣經牧使且有承傳而內三品尙不收用其在重其事之道又豈可虛徐乎今日政內準職調用雜物策應都廳中軍金㷞其勞甚鉅不但策應之勞差待立規陞授兵閫監董及第金處漢曾有依承傳宣傳官例陞敍之承傳而聞有罪名蕩滌前僉使丁好南外職甄用前兵使曺學臣罪名分揀前府使金爀趙雲祥前五衛將尹芮基前營將金箕昇縣令丁遇泰竝陞敍前都事崔命健訓鍊副正待窠調用繕工奉事黃井彦六品遷轉其餘監董依判下馬帖分等施賞別看役及看役裨將牌將員役工匠等亦依別單判下分等施賞可以下批者竝令今日政下批上曰吏兵批銓官少退階下政望斯速擬入上曰在外五衛將改差今日政差出出榻敎命書傳敎曰幸行在近卿宰侍從堂上堂下罷削人員竝敍用或給牒敍用上曰西林僉使李宗範旣用履歷改差前僉使仍任出榻敎上曰山林及南臺外兩司在外及未肅拜人竝許遞出榻敎上曰卿等今皆復命城役果無未盡處耶心泰曰蓋甓塗灰及修掃等節未及了畢而塗灰鍊正則數日內當告竣修掃則動駕前優當爲之矣上曰後托之役亦皆善爲否心泰曰後托則役處非一二處故雖未能盡意爲之而大體則皆善成矣上曰右副承旨入侍遠鳴承命出傳右副承旨鄭尙愚進伏上曰洪元爕已經準職乎頤之曰已經牧使矣上曰然則以內三品準職陞敍似好矣頤之曰內三品準職卽寺正而此是通擬之職矣上曰雖云通擬蔭正與南臺有異以其地處有何靳惜今日政使之擬入可也上曰華留何日下去耶心泰曰再明欲下去矣上曰都廳亦爲下去乎心泰曰同爲下去矣上曰城役旣竣而實民然後始可曰有城池矣心泰曰竣役之後京鄕監董人牌將匠手輩一齊還歸目下戶數之減縮當近數百戶而此則所謂家舍不過數三間矮屋其所結構無異假家失之無足惜矣上敎冕膺曰聞鷺梁越邊有甲寅年幸行時舊路足可以作路云卿亦聞知否冕膺曰輦路若由甲寅舊路則當由回農後峴而峴路非但狹小此外則無傍邊可治之路雖以萬安峴作路不至大段迂廻矣卽聞始興縣監之言則鐵浦間津若爲舟橋則比諸造橋甚爲便好而亦可省力云矣上曰欲爲舟橋則船隻當入幾許云耶冕膺曰有津船六七隻則優可爲之云矣上曰依卿所奏以舟橋造成而華留下去時卿亦同往躬審形止可也冕膺曰治道之節大抵可悶雖以陽川言之班戶外民戶未滿百餘戶以此殘邑何能繕治公廨及輦路耶聞故老之言甲寅幸行時本邑治道不過五里許而其餘則近境鄰邑之民赴役治之云矣上曰陽金之民每歲貽弊豈可又使之勞役乎竝用雇軍可也聞安山倅則捨却道伯巡審之路創出六十里新路役夫奔走便同鑿山通道是豈成說乎然無論如此如彼舊路之於新路遠近便否何如云耶冕膺曰新舊路遠近爭以十里而新路則無嶺峴舊路則比新路稍近十里而其間有踰嶺處平衍雖不及舊路道臣巡審之必由舊路者蓋爲愍懷墓奉審故也上曰予之欲遵巡路者亦欲觀勢歷拜於墓所也第至墓所洞口略略治道可也冕膺曰然則墓官齋室亦當修補矣上曰齋室必不成樣以此時繕修甚好依此爲之可也上曰輦路諸邑官舍修理何以爲之耶冕膺曰金浦則官廨最好陽川則不可不修葺而日字不多有難一新改構當仍舊略治而三門最爲低狹此則不可不新造至於安山衙舍則樑木傷處聞該倅之言則欲鐵縛紙塗外施丹靑云不如是而欲改備則動駕前恐有未及之慮矣上曰內衙當爲小次而如此殘邑若不於今番爲之則何時爲之乎上命京畿監司先退冕膺退出上敎心泰儒敬曰卿等旣欲於再明下去則明日又當召見先退可也心泰等退出上敎頤之等曰整理諸堂出去監印所詳考城役別單秩秩區別成笏記以入可也頤之時秀先退好仁曰壯勇外營軍兵別將權領園幸近處聚待外使到信地率領環衛作門事命下矣依今春例自聚待信地爲先廂御營廳先廂軍兵則落後作行於後廂尾局而自華城回鑾時則先詣待候於眞木亭仍爲先廂乎上曰依爲之出擧條好仁曰別隊馬兵節目中當爲磨鍊昨年今春園幸時因下敎置之故不敢循例擧行敢此仰達矣上曰依近例置之可也出擧條好仁曰陽川富平晝停時依近例先廂軍兵則環衛作門後廂軍兵則路上留駐鷗浦少駐時亦依近例先廂軍一哨除出作門其餘先後廂軍兵竝令路上留駐何如上曰依爲之出擧條上敎益運曰今番幸行隨駕與否果已往復於左相否益運曰聞左相欲進去華城云矣上敎遠鳴曰朝者附奏曰欲留都而今聞承宣之言則欲往華城云此緣爾之傳諭未瑩左相所言致有前後之異爾事誠駭然卽往領敦寧家以左相先詣華城右相以內局都相進去李判府以西班班首進去而領相以病難留都陳箚留都甚爲苟簡勢當屬卿之意傳諭受附奏以來可也遠鳴承命出上命書傳敎曰今聞忠僖公任珹延諡將行於二十日云當日賜祭安邊府使任希厚就理事當白放而本事有關風化爲先以公罪勘放延諡日令該道助給祭需宴需事分付上曰吏兵批政官先退而兵曹正郞呂駿永鄭晩錫則進前可也載瓚好仁等退出上敎駿永晩錫曰今春園幸爾等旣以繡衣奉命廉察今番幸行亦依今春例輦路十邑守令擧行之勤慢民弊之有無及入華城境後各司各營之章標外濫率犯科盤果等事另念廉探少者出道懲治吏隷大者狀聞論勘守宰而沿路諸倅多有生疎之人當此幸行列邑民情非但有瞻羽旄之喜亦不無希覬恩澤之心而如或以修治道路繕葺公廨等事使役殘民以致繹騷則使之雇軍使役之本意果安在哉此等處各別詳探復命早晩觀勢爲之可也仍命退承史以次退出
정조 20년
行都承旨李鼎揆在外行左承旨李益運坐右承旨金翰東坐直左副承旨李海愚坐右副承旨鄭尙愚坐直同副承旨魚用謙坐注書柳遠鳴仕一員未差假注書呂東植仕直事變假注書李致祜仕
정조 20년
李益運啓曰諸承旨持公事入侍事命下而六房無公事不得入侍之意敢啓傳曰知道
정조 20년
金翰東啓曰京畿監司李冕膺道路看審後依下敎來待矣傳曰入侍
정조 20년
宣傳官鄭來升書啓臣於當日辰時量敬奉聖敎馳往先農壇詳細摘奸是白乎則上下階砌垣墻及紅箭門內外俱爲無頉是白遣先蠶壇壇上四面亦爲無頉是白乎旀南邊紅箭門昨已修改是如是白遣兩壇壇所近處所在松木依舊蒼翠元無木根之顯頉是白乎乃另加修掃之意申飭於壇直等處是白遣仍詣鷹峰亭看審植木處是白乎則自主峰至左邊五麓所植松木頗爲稠密幾盡着根而間或有枯黃者故各別看護之意嚴飭於山直輩是白齊傳曰鷹峰近處卽大內俯瞰處播植之如是稀闊豈成說乎更加嚴飭俾有實效之意招致備郞出給
정조 20년
宣傳官柳曮書啓臣於當日辰時量敬奉聖敎馳往雩祀壇南壇一一摘奸是白乎則兩壇石築階砌及紅箭門俱爲無頉是白遣墻築段置亦無顯著之傷處而以歲月之久風雨之打間或有土落石傾處是白乎矣雩祀壇段壇上壇下修掃等節殆有不潔是白遣壇庭且有斫屑及石塊故心切驚怪招問任掌及壇直處是白乎則以爲自營繕改造紅箭門時似有此斫屑而此是昨再昨之事故未及見知是如是白如乎可知其常時不勤守護之狀是白乎旀壇直四名內三名則不知去處是白遣只趙卜爲名者一名來見故臣使其任掌及趙卜漢看審修掃而此後段各別守護之意另加嚴飭是白遣南壇段修掃之節別無顯頉是白乎矣所謂壇直輩四名內初無一名來見之事故四處推尋終不知去處是白乎等以招致任掌嚴加申飭是白乎旀至於年前所植松木段今旣稠密頗有茁茂之漸是白齊傳曰令字內營門大將各別嚴治
정조 20년
宣傳官柳興源書啓臣於當日辰時量伏奉聖敎馳往漢江龍壇奉審摘奸是白乎則壇上及紅箭門俱爲無頉是白乎矣四面壇垣則間多頹圮是白遣壇後松木僅爲十九株而十一株則自枯已久是白遣紅箭門外西邊十步許有一樵路顯有來往之㾗故招致壇直輩及洞里任掌等另加禁斷之意嚴飭是白齊傳曰令廟堂嚴飭字內營門別加播植時遣備郞摘奸事招致備郞往傳右相而其外禁松之政亦爲提飭之意一體傳之
정조 20년
兵曹口傳政事以崔鳳麟爲景福將
정조 20년
李海愚以兵曹言啓曰因整理儀軌廳知委華城城役所赴役龍虎營案付三等蓋匠崔得春木一疋施賞之意敢啓傳曰知道
정조 20년
鄭尙愚以訓鍊都監言啓曰謹依華城城役別單判下京牌將二等出身尹彦邦本局哨官加設差下待窠陞實三等本局敎鍊官金百鍊鐵峴別將待窠差送禹德逸安州屯監官待窠差送本局書吏鄭東植金載豐從後收用之意敢啓傳曰知道
정조 20년
李海愚以訓鍊都監言啓曰本局分授都城北曲城第二城廊近處體城三間許頹圮處今已畢築女墻仍爲始役把守軍兵撤罷之意敢啓傳曰知道
정조 20년
李海愚以訓鍊都監言啓曰謹依華城城役別單判下本局軍兵中各色匠手一等黃允九等七名各木二疋布一疋二等金光福等七名各木一疋布一疋三等李世大等十三名各木一疋依昨年例分等施賞之意敢啓傳曰知道
정조 20년
金翰東以禁衛營言啓曰謹依摘奸宣傳官柳曮書啓判付南壇壇直金重澤等四名及雩祀壇壇直洪思仲等四名各決棍十五度嚴飭日後之意敢啓傳曰知道
정조 20년
鄭尙愚以禁衛營言啓曰謹依華城城役所別單判付牌將宋仁宅本營加設敎鍊官差定待窠陞實之意敢啓傳曰知道
정조 20년
李海愚以禁衛營言啓曰謹依華城城役工匠等別單判付本營案付一等木手李光祐瓦甓匠徐奉千各木二疋布一疋二等木手李三辰木一疋布一疋三等泥匠洪時太木鞋匠李彦春蓋匠李根成各木一疋依昨年例分等施賞之意敢啓傳曰知道
정조 20년
李海愚以御營廳言啓曰本廳字內惠化門北邊第八城廊近處頹城改築處女墻亦爲畢築之意敢啓傳曰知道
정조 20년
鄭尙愚以御營廳言啓曰謹依華城城役所別單判下牌將本廳敎鍊官李道文楊花鎭別將待窠差擬前敎鍊官李時輔敎鍊官加出差下前別武士車繼運別武士加出差下書吏林致雨從後收用之意敢啓傳曰知道
정조 20년
李海愚以御營廳言啓曰謹依華城城役所別單判下本廳案付三等木手權德龍車匠崔得龍車龍巾等各木一疋依昨年例施賞之意敢啓傳曰知道
정조 20년
李海愚以摠戎廳言啓曰謹依華城城役所別單判付本廳案付三等冶匠李貴福金成福依昨年例各木一疋施賞之意敢啓傳曰知道
정조 20년
以全羅監司徐鼎修狀啓光州牧開洑處頑民之毆打宮監者嚴覈懲治而土地不可强令打量枚擧馳啓令廟堂稟處事判付內啓下備邊司爲旀近來宮房此等之弊一切嚴禁則豈或於此泛忽而聞其來歷中官與無賴輩假稱宮屬者捧賂受囑至於手本是如乙仍于付之營色欲待査奏後處置觀此狀辭果然卽令道臣痛治奸民而居間而假稱宮屬者已爲刑配當該中官亦已査治此後名以宮房手本不當望定而望定者該道道臣若不趁卽論啓以貽一毫民弊與該邑守令隨現重勘斷不可已卿等措辭嚴飭諸道道臣傳各知委管下列邑爲良如敎
정조 20년
禁府啓目前參判李書九原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓聞於郞官之供意謂知其本事而循例保授今聞事實其爲不知堂郞一也固有常時不能檢飭之罪別無知而故緩之失削職足矣放送爲良如敎
정조 20년
金翰東以義禁府言啓曰任希厚杖一百以公罪收贖放送事草記批旨內允如有功議各減一等可也事命下矣希厚四代祖堂保社原從功臣云功減一等杖九十以公罪收贖之意敢啓傳曰知道
정조 20년
丙辰九月十一日辰時上御重熙堂來待諸臣入侍時左副承旨李海愚假注書呂東植記事官金景煥記注官金良倜水原留守趙心泰京畿監司李冕膺華城城役監董都廳李儒敬以次進伏訖上敎冕膺曰金浦郡守事甚爲駭然冕膺曰該倅事不勝驚駭而聞其事實本邑民丁除班戶外不過三百餘戶云事勢則然而雖不得已用民力當量其便否從宜爲之而至於輕發一境之民迃闊太甚此莫非臣之不能董飭之罪也上曰幸行時治道以田父使役容或可也豈有傳令面任繹騷一邑之道乎雖役民丁雇價則給之云耶冕膺曰此則必當如例給之矣冕膺曰砥平縣監李永哲抱川縣監徐理修以橋梁事上來而聞砥平倅言則金浦地橋梁多有修葺處有所謂曲橋者長可十二把廣爲一間許而輦過時恐不無陿窄之慮若於其兩傍加設挾梯以廣其路則誠爲完固之道而工夫物力亦不多入云矣上曰取考政院日記則甲寅年幸行時此橋亦爲挾梯云矣冕膺曰未能詳知矣上曰此橋可以步輦過去乎冕膺曰雖曰平穩步輦過去則似或爲難矣上曰甲寅亦以步輦爲定矣伊時內乘忘未擧行過橋後始乃提稟云矣上曰此橋路出於何邑之境冕膺曰自金浦出陽川路矣冕膺曰金浦地彭浦爲名處又有一橋此則橋形太高有若虹蜺然若爲修葺則雖廣且固而橋勢過爲高峻其在愼重之道難爲駕過之路而其傍又有舊橋基址地形極爲平穩若於此基別設新橋則甚爲便好而所費亦不多矣上曰從便爲之好矣冕膺曰鐵浦間津造橋事最爲時急者矣甲寅年亦爲浮橋云而若爲浮橋則其廣可至二十餘間其爲功役似甚浩大以津船造舟橋之說似爲便好矣上曰今日卿與華留及都廳看審以來而具壽漢今上來帶去可也心泰曰萬安峴難爲輦路而以四忠祠六臣墓傍作路則甚爲便好若然則依此爲定恐好矣上曰此亦今日看審可也上敎儒敬曰卿則今日看審後仍往富平安山等沿路邑詳審形止錄爲別單待華城駕臨時來納可也心泰曰昨日政龍仁縣令丁遇泰與平海郡守相換行將赴任而旣兼外營別左司把摠軍務自多關緊且新設內營軍今番當爲率領隨駕則此時遞易實多掣礙之端合有變通之道而守令遞仍有不敢擅便敢此仰達矣上曰仍任除朝辭卽令還官可也仍命退諸臣以次退出
정조 20년
丙辰九月十一日辰時上御重熙堂右承旨右副承旨入侍時右承旨金翰東右副承旨鄭尙愚假注書呂東植記事官金景煥記注官金良倜以次進伏訖上命尙愚書傳敎曰昨見儒生梁性默居魁於節製思之其祖故忠臣梁誌卽壬辰朔寧殉節三從事中一人而與方伯沈岱共約同死節義之凜然至今如生年前特命立祠朔郡揭號表節侑祀四忠亦皆贈職旌閭矣問於性默獨渠祖見漏云豈非欠事故忠臣朔寧倅梁誌贈職旌閭間一依尹慶元姜壽男已施之例擧行事分付吏禮曹上敎翰東曰文純公祠版何日入來云耶翰東曰當於十三日入來云矣仍命退承史以次退出
정조 20년
丙辰九月十一日酉時上御便殿坐直承旨京畿監司入侍時同副承旨鄭尙愚假注書呂東植記事官金景煥記注官金良倜京畿監司李冕膺以次進伏訖冕膺曰臣以道路看審出去自鷺梁至陽川地道路與造橋處詳爲看審則道路則自鷺梁由萬安峴似爲便安其外雖有一路而非但民村之逼近地形狹窄恐不可爲駕過之路至於陽川間浦造橋處則昨日始興倅之言太欠商量似無經歷而然以臣所見別無難便之事其廣不過數間浦水亦淺淺不必造爲浮橋若以略干津船爲舟橋則非但完固比浮橋工役亦歇故華留統帥之意亦如是矣上曰從便爲之可也冕膺曰自金浦至富平道路當善爲修治而安城郡守曺允植適有實病將不得擧行而具壽漢方上來使之句檢似好矣上命召入壽漢敎曰四忠祠六臣墓傍則無作路處耶壽漢曰此則似不可爲輦過之路矣上又敎壽漢曰汝往金浦富平等地須從便善爲而切勿貽弊民間俾無如日前金浦倅事可也上曰再明眞殿行禮時大臣當齋宿參班而領左相則老病勢難參班勿爲入來之意入侍史官傳諭可也良倜承命出仍命退諸臣以次退出
정조 20년
行都承旨李鼎揆在外行左承旨李益運坐右承旨金翰東坐左副承旨李海愚坐直右副承旨蔡弘遠坐直同副承旨鄭尙愚坐注書柳遠鳴仕直一員未差假注書呂東植仕事變假注書李致祜仕
정조 20년
李益運啓曰同副承旨魚用謙今日不爲仕進卽爲牌招何如傳曰許遞前望單子入之
정조 20년
李益運啓曰新除授承旨蔡弘遠卽爲牌招何如傳曰允
정조 20년
傳于蔡弘遠曰明日眞殿行禮齋宿便殿爲之時刻則當隨時行禮該房知悉
정조 20년
以戶曹參判曺允亨初度呈辭傳于李益運曰許遞
정조 20년
金翰東以承文院都提調意啓曰院製述官南播秀遷轉代吏文學官李英章移差計前仕陞六吏文學官李英章移差代幼學咸增文差下付軍職冠帶常仕何如傳曰允
정조 20년
李益運以司譯院都提調提調意啓曰今番回還齎咨官金倫瑞差送之意何等緊重而全沒委遣之本意已極駭然且其所呈手本多有爽實罪上添罪大關後弊已自本院爲先刊籍而揆以罪狀不可薄勘而止請令攸司從重科治何如傳曰別爲差遣知來者何事方物起數無以的定如許咨官不若驅人且其手本虛謊莫甚不齒譯類知所懲畏可也
정조 20년
蔡弘遠以戶曹言啓曰謹依別單判下華城城役時各色工匠一等木手韓益良等七名泥匠吳敬老冶匠金成雲等二名瓦甓匠徐命位等二十四名各木二疋布一疋二等木手金昌純等九名泥匠朴春得等十一名蓋匠金龍得瓦甓匠盧聖哲等三十二名冶匠申大喆等三名朴排匠安德起車匠李德辰各木一疋布一疋三等木手朴世興等五十八名泥匠金大得等六十四名蓋匠金廷祐等十一名瓦甓匠蘇萬大等四十三名冶匠鄭大儀等十六名大引鉅匠金世輝等三十六名小引鉅匠徐成孫等七名乬鉅匠韓千興等九名岐鉅匠李成大等十名車匠朴得孫等四名木鞋匠申長壽等五名船匠金仁得假漆匠尹興福等二十二名各木一疋分等磨鍊施賞其餘無案付各色匠手九十一名姑不來現更加搜訪當爲追後頒給而石手未及頒賞五十八名內五十六名已爲搜訪依分等頒給二名方在安養地云故使之催促上來之意敢啓傳曰知道各別搜訪施賞俾無一名遺漏之弊可也
정조 20년
李海愚以兵曹言啓曰新除授惠山僉使趙雲祥昨年除拜朔州府使時以其本生母七十六歲法不當赴任依法典改差事自吏曹草記批旨內允城役自有所重履歷則準朔施行可也事命下矣朔州邊地旣用履歷今於惠山在法當遞與昨年無異改差何如傳曰昨年批旨旣有履歷施行之敎則今番擬入未免不審勿施當窠待窠擬入可也
정조 20년
李海愚以備邊司言啓曰卽見全羅監司徐鼎修狀啓則以爲兩麥還上數本不敷今年麥歉之餘民勢甚艱應分條已盡於新穀前接濟之資方當秋耕擧乏種子而窮民嗣歲之資莫緊於麥農不可不勸令廣播道內各邑鎭兩麥留庫中量宜加分事請令廟堂稟旨分付矣元還幾盡於應分種子見乏於秋耕則今此牟還加分之請必審量民情穀數而然依狀請許施略綽分排之後修成冊上送具由狀聞之意分付何如傳曰允
정조 20년
李海愚以禁衛營言啓曰謹依華城城役所別單判付書吏朴思淳從後收用之意敢啓傳曰知道
정조 20년
金翰東以刑曹言啓曰京囚殺獄罪人李春興完決啓目判付內成獄之法須於載在法文之事始可會推而此獄段自是無法之司無法之案何以判下乎正犯干犯詞證等名色亦非可論於法外之獄勿論若吏若隷犯無於法之徒當不分首從捧結案不待時行刑然後或爲一分修明之端而此亦近於法外乙仍于所以有起疑而問議之擧是置大臣收議不肯裨助聰明又何以決此案乎索賂民間行盜賊之事甚於穿窬之習殺獄償命猶屬餘事二隷付之捕廳先用治盜之律一吏亦自本曹施以殺獄容奸之律其可乎此文案還給卿曹爲旀所謂前例之考入尤不襯似當該諸堂罷職今聞參判事可謂兩罪俱發以不當引之事引義已屬於壞法任其下吏之阻搪獄未卽究又甚駭然該堂削職卿曹同情吏隷等爲先嚴囚待新判堂出仕決處後草記事判下矣朝家設置法曹專爲禁暴亂止奸究而近年以來法綱漸就解弛法官全未禁戢猾吏之操縱訟民悍隷之作拿閭里無弊不生無事不有甚至今番殺越之變出而尤萬萬驚懍矣凡殺獄之或出於邂逅或由於過誤者猶且按法嚴覈期於償命則今此法曹下隷憑藉法曹牌紙多索賂物竝力驅踢致使無辜平民致命於三日之內者卽前所未聞之一大變怪也渠輩之於死者本無恩怨而白地踢打竟成殺變者都出於掠奪財貨財貨掠奪卽一賊徒大明律竊盜殺傷人者不分首從皆斬之文實合照勘而乃以欽恤之聖心猶慮或於法外十行辭敎丁寧懇惻臣不勝欽仰感歎而渠之負犯有浮於搶奪矣付之捕廳先用治盜之律固無所不可而第治盜之律視償命反輕且捕廳之凡係一律者皆送本曹勘斷則可見法意之攸在罪人李春興李世興等自臣曹除尋常各別嚴訊取服後捧結案用律該吏宋得龜渠是曹吏旣聞曹隷殺人之變則宜卽驚心告官以爲及時究覈之道而乃反營護凶悖之漢阻搪白活之民者節節痛惡今以渠招見之渠所阻搪雖在於姜渭得被打之日云而曾未多日轉成殺獄則同情容奸之律渠焉敢逭也其在杜弊懲奸之道不可尋常處之更加各別嚴刑以次律勘斷何如傳曰此草記果着題乎非剩語乎文案還給則何以爲之與否登筵時警欬有所不能則從該房微稟從大臣提奏猶之或可而卿等之以判下中然疑設辭之說敷衍論理有若策客之對策然者寧有如許紀綱乎設欲條對判辭不對上款不待時一款單擧移捕廳之當否亦可謂外題今番處分專爲法律之掃地則印信僞造之承款於捕廳變辭於本曹者還送捕廳取招之式謹遵受敎猶且嚴禁殺死穿窬條件各異已有措語於判付則卿等之忽以曰可曰否張皇草記尤爲駭然且草記異於上疏與啓目無敢插入贅語卽是不易之典而近來此規前廢至於此草記而屑越莫甚當該捧納承旨從重推考卿等越俸一等此草記令政院還給可也
정조 20년
禮曹單子忠靖公任珹延諡日令該道助給祭需宴需事命下矣其家廟在於京畿水原地祭物令本府進排執事官令本道差定祭文亦令藝文館撰出之意分付何如判付啓依所啓施行爲旀獻官則府居文臣中差定香祝則使之上來齎往爲良如敎
정조 20년
丙辰九月十二日辰時上御重熙堂諸承旨持公事入侍時行左承旨李益運右承旨金翰東左副承旨李海愚右副承旨鄭尙愚記事官柳遠鳴假注書呂東植記事官金景煥記注官金良倜檢校待敎沈象奎以次進伏訖上曰宣傳官與下直邊將入來可也賤臣承命出傳宣傳官任聖皐與寧城僉使李廷殷加里浦僉使李渭西生僉使黃致郁許沙僉使李光賢開雲浦萬戶吳興大豆毛浦萬戶朴震晃伏於庭下上命奏職姓名廷殷等奏職姓名上曰爾等何時赴任乎廷殷曰華城府有未及收拾事先往看檢後卽爲赴任計矣上曰爾等皆於今日只見兵判下往華城待幸行還宮後自華城卽爲赴任可也仍命書榻敎曰今日肅拜邊將中軍皆令除朝辭赴任而今日內下送華城還宮後分送任所事令兵判及華留知悉仍命廷殷等退出廷殷等出去上命書傳敎曰今番城役賞典中前五衛將嚴思勗旣加資矣又以白徒爲五衛將矣渠雖有勞在渠足矣待邊將窠多使之追後收用而京牌將則只以首勞之朴宗秀一人使之先除邊將矣昨閱政目月串之望思勗爲之宗秀不知去處付之渠之食數不爲提問矣今日新除邊將召見也獨思勗不爲待令渠以月串爲不若加里浦而然乎渠獨不來之狀極爲頑濫令守臣棍問狀聞如在府內當日內逐送該僉使望筒令該曹付標宗秀又或厭避不卽上來令兵判決棍汰去後草記上曰思勗本不入於承傳中則渠之爲僉使似有未及聞知之慮今日之不來必由於此矣上命書傳敎曰當該知製敎從重推考上曰昨日罷職人敍用傳旨多有不當入者而前注書金履永亦在其中是豈成說乎兵曹參知判決事猶不用侍從之例則注書豈用侍從例乎向在先朝因特敎翰注有親者之追榮只用侍從例而其外他事亦未嘗如是注書豈可竝入於侍從敍用乎原傳旨中不當入者皆改書以入可也上命讀各房公事益運讀奏慶尙監司李泰永狀啓勿待罪有旨祗受事海愚讀奏京畿監司李冕膺啓本托以宮房所屬貽弊民間這這摘發論罪事武兼宣傳官金春衡身病呈辭尙愚讀奏繕工監薦狀公事上命書判付訖益運曰文純公李滉祠版抵京日遣承旨致祭事命下而抵京在於今十三日禮曹單子纔已啓下矣何承旨進去乎上曰右承旨進去可也上命書榻敎曰王大妃殿進御蔘橘茶五貼製入仍命退諸臣以次退出
정조 20년
丙辰九月十二日辰時上御重熙堂左副承旨入侍時左副承旨李海愚假注書呂東植記事官金景煥記注官金良倜以次進伏訖上命讀公事敎曰黃海監司狀啓判付先爲出給使之草記回啓可也賤臣承命出傳還入進伏上命書判付訖仍命退承史以次退出
정조 20년
行都承旨李鼎揆在外行左承旨李益運坐右承旨金翰東坐左副承旨李海愚坐直右副承旨蔡弘遠坐同副承旨鄭尙愚坐直注書柳遠鳴仕一員未差假注書呂東植仕直事變假注書李致祜仕
정조 20년
李益運以御營廳言啓曰御營廳將官來言今日本廳軍兵日次私習云矣敢啓傳曰知道
정조 20년
金翰東啓曰臣文純公李滉致祭進去下直之意敢啓傳曰知道
정조 20년
傳于李海愚曰禮兵房承旨入侍
정조 20년
傳于鄭尙愚曰謝恩守令邊將入侍
정조 20년
傳于李海愚曰京畿監司入侍
정조 20년
以水原留守趙心泰狀啓月串僉使嚴思勗不爲上去專由於率爾傳說惶恐待罪事傳于李益運曰本事可付一笑嚴哥豈使蟹網俱失錯擬之責責在兵判使之收用而邊將窠出何異初昏俟傳旨及別單以復職調用改付標忠壯忠翊將中作窠口傳擬入仍令準瓜隨行勿待罪事回諭
정조 20년
兵曹口傳政事以嚴思勗爲忠翊將
정조 20년
以京畿陽川果川始興金浦富平仁川安山南陽廣州華城等十邑御史呂駿永狀啓陽川縣橋梁治道之役謂以民丁之不足使其各面擔當而存拔無常擧行駭然兺除良間浦之役已過多日編結所入把子百浮及材木輸運用民力而尙不給價是白乎旀役夫雇價一夫不過五分錢是白乎等以問其委折則自官出給十五名雇價而役夫爲三十九名之多事之駭痛莫此爲甚該縣令吳泰彦之罪令該府拿問嚴勘事傳于鄭尙愚曰該倅所爲萬萬駭然此時不可易倅事過後當各別勘處爲先使渠贖罪更觀擧行勤慢若復一毫泛忽直以卽其地定配之意狀聞下諭畿伯
정조 20년
鄭尙愚以吏曹言啓曰忠淸道才行別薦人溫陽幼學李建胄今方上來之意敢啓傳曰使之待令可也
정조 20년
傳于李益運曰湖西宣召人幼學李建胄入侍
정조 20년
鄭尙愚以吏曹言啓曰贈諡忠僖公任珹延諡今九月二十日定行於水原地云矣敢啓傳曰知道
정조 20년
李海愚以都摠府言啓曰今日入直內三廳武兼禁軍及軍兵等當爲中日習射而眞殿行禮相値不得爲之之意敢啓傳曰知道
정조 20년
李益運以備邊司言啓曰頃因黃海道金川郡社稷位版移安時告由香祝磨鍊下送事狀啓傳敎內物力則不至於撓民而入接則的當在何日今廟堂問于道伯使之招問該倅狀啓事命下矣卽見該監司徐邁修狀啓則以爲取考癸未年該郡移邑時所入物力謄錄則諸般區劃與變通取剩者恰爲萬餘兩而今番移邑命下之後已行之前例當此經費匱竭之時請劃於朝家有所不敢以某樣作錢取剩之道再報備局與均廳又不得許故不得已依癸酉例營作錢四千兩限二周年貸下使之生殖得二千兩又以排朔錢二千兩許貸闔境民戶一依癸酉年例自願赴三日之赴而近坊之民身自赴役遠坊之民雇價代納材木自兵營報備局禁標外三百株不費價而得用其外材瓦輸運之費民戶移構時自本郡隨力助給右項拮据物力不過爲六七千金而客舍衙舍軍器庫犴獄等已皆苟完各廳舍倉庫等已立間架該郡守誠心恤民少無擾民民亦樂赴功緖易就而如墻垣階砌各廳舍土役等節訖役尙遠所當待告成入接而邑底居民二百餘戶未及撤移者不過數十殘戶凡百官事莫可酬應孔道頭站以此殘戶萬無支站之勢役事之未了者不可不照察而來往於三十里之地亦不無掣礙之端故郡守爲先移處新邑社稷不可不移安故役事未告成之前先請社稷移安香祝云矣該郡移邑役甚鉅而不請公貨之許劃事易就而無煩民力之濫用官宇一新邑聚改觀該郡守殫誠經紀誠足可尙竣事之後似當有論賞之擧待土木諸役之斷手令道臣論列狀聞以爲稟處之地今以社稷先爲移安時香祝下送爲請而該曹已於先此道啓時磨鍊擧行云此則置之何如傳曰該邑倅不煩公貨不勞民力移邑於瞬息間苟非誠勤之過於人豈可能乎聞旣畢役金川郡守洪秉德道內府使除授待邑聚狀爲整頓使渠報營令道伯狀聞後差送事分付可也
정조 20년
前掌令高應觀疏曰伏以臣本以寒微之蹤幸際聖明之會猥荷拔擢之恩濫側侍從之列涯分已踰報答無階自來顚沛固所料矣果然年前所遭實是人鬼關頭自明無路縮伏俟勘幸蒙聖恩天大無物不庇特命道臣使之行査恩綸一下昭晳無餘至有無礙收用之敎臣與九耋老父兄弟子姪瞻天感泣無地攢祝塡海含珠是臣今日情境也區區願忠之誠不後於人顧以鹵莽之識拂拭之跡聞見所及不無一二可言者思欲一陳愚衷而徒切嚴畏囁嚅至此矣頃當求言之敎臣於其時宜竭空疎之懷俾效圖報之忱而適在鄕廬未卽登時伸暴今雖有出位後時之歎草草蕘說俱係軍國要道文武急務也今當還尋鄕路之日終不容泯默以負我殿下虛心察邇之盛德玆敢縷縷歷陳伏願聖明少垂察焉夫士者國家之元氣也其所儲養禮愚之方靡不用極而挽近以來學校之政不修敎育之道解弛士習日渝科弊日滋朝家所以嚴法峻防者可謂至矣而只求目下已然之弊未塞方來將然之源故冒禁者續而終未有設法之效甚非所以育才之方亦非所以待士之道若不爲拔本塞源之策則許多科弊難以矯正臣意則嚴飭五部四學每當科時預收當部內所住士子赴擧單子後詳探其才學之可合赴擧與否十分査櫛列名成冊送于禁亂所當其入門時不爲防限趁早開門次第徐入切勿搜驗外方則各其收單送于試所如京圍之爲則借述代書隨從雜亂之弊自可永絶矣若有循私僥濫之事當該部學之官與現捉之儒生各別重繩則庶無冒入之患苟如是申明劃一之法無所移易而亟修經明敎導之方端其本源則不出十年才學之士其將濟濟盈庭矣在殿下一號令間而士習自可丕變豈不休哉八道各邑鎭堡之造置軍器者蓋爲緩急需用之資而以臣所見所聞言之則各邑可知各邑若此則各道可知其所謂弓矢也銃劍也多年積置於湫濕之地旣無種種考檢之事徒爲奸吏輩偸竊之資登簿之數不爲不多而一不堪用兵使雖或巡到亦不親自點閱時送營裨摘奸則營裨受賂縱捨雖有欠縮亦不擧拔其所摘奸適爲營裨肥己之端而終無檢飭淬礪之效脫有事變以此軍器將何以發一矢放一丸敵一人乎言念及此可爲寒心若不別般申飭則方來之憂庸有其極哉今若各樣軍器種種點火時時磨礪又於農隙分給校卒使之肄習而一委之兵使每於巡歷親自考覽試用以爲守令考績之目則必有加意修飭之效而庶有臨急得力之益矣且以軍丁論之精壯富實者則百般謀免貧殘無勢者則勒受疊役一人之身兼行水陸之軍竝爲騎步之役此以不足則簽丁之額太半黃口徵布之卒擧多白骨以此軍兵將何以取給於平時亦何以驅策於世難乎且以見充之兵言之衣服戎裝一無造備及其簡閱之時轉相假借苟且經過全不成軍兵貌樣而殘民之冤苦莫此爲甚國家之隱憂尙有大於此者乎臣以爲亟令廟堂講究變通矯救之長策以爲固圉足兵之道焉夫關西卽我國藩蔽重地而衣冠文物肇興之方也在昔文有國子長武有兵閫帥時則忠臣烈士之輩出乎是方者何莫非朝家作成之至化而一自蘇世讓誣疏之後見枳於淸路者于今二百餘年殆若禁錮之一域故近來西民之移居三南者固多其數而至於關東尤極夥然無邑不有名之曰平村若此不已則顧彼西陲其將空虛耶故相臣柳成龍南九萬俱有許通之奏以爲奬勸人才之方秪緣因循寢而不行是以關西四十州名分掃地區別無路只以鄕案爲拔身之階而軍保子無賴輩賂得鄕帖擧皆閑遊餘丁無幾則虛伍疊役之弊勢所必至軍政不修邊謨益疎而海西松都亦以一帶關防同一痼弊則故承旨臣尹冕東陳疏救弊之策亦惟是也伊時特有判下施行而有司之臣難於擧行者只因變通之姑無節目也今有別般道理各邑所謂鄕案一依先朝受敎投諸水火特設文武案於列邑以其案中文武登科者隨其地閥量才而取用則在朝家是爲施行之節目在鄕邑是爲疏通之階梯而鄕案旣祛則賣鄕之窩窟自破文武有案則一道之名分自正人材於是乎興起軍政於是乎修整流民亦當還集邊情庶可慰悅臣以爲令廟堂之臣從便節目施行恐合事宜矣夫八江之地環拱都城爲控抱要衝之處故設置津卒船隻以爲不虞之備而其他資生之道自國初以來專委三南漕運以此生業累百年擧行而嶺南六十船湖南二十船船價米亦甚不些故江民之生涯賴此裕足都下之市直從而輕歇矣中間設倉造船于晉州昌原密陽等三邑使本邑之民運納京倉自是之後江民輩失其生業者三十七年于玆矣江村由此荒涼穀物漸就零星非但江民之至冤實爲關防之疎虞則豈非朝家之所宜軫念處乎當初以京江船臭載之弊移設漕倉然壬子年十三隻致敗前所未有之事而其後種種有之此蓋年久生奸之致若以嶺南漕船與京江船運較其利害則其所輕重之方不待臣言可以曉然矣何者嶺船之害三京船之利五也夫嶺南三倉沙格皆是山邑各處之民本無慣於駕海不知水路之險夷故頻頻致敗勢固必然況又有弄奸之事則其爲國家之大患莫甚於此此其害一也各邑之民納米於三倉之時相距或五六十里或百餘里數百里地男負女戴牛馱馬載衝冒霜雪曉夜奔走實爲嶺民苦冤之端此其害二也嶺船限十年三次修補改造故各船修造之役無年無之而船材木物取用於莫重封山烙給一株則憑藉偸斫倒之時稚松摧折者亦少不下百餘株故昔日參天蔽日之山今皆童濯使邊上莫重之地將無緩急取材之所此其害三也若使京船擔當漕運則船貰受價之米決不發賣於賤直之三南而盡爲載來於京江非特爲江民之聊生且都下米直自無翔踊此其利一也且此長江之險實爲王城之天塹而六十船隻羅絡江頭取辦於倉卒急遽之時此其利二也稅穀輸來之時自當隨處收來則各邑之民遠地運納之弊庶可永革此其利三也船隻修改之役雖不得已然必不復取於嶺沿封山則濯濯之山將有依舊長養之美此其利四也六十京船屬之某處公家分作三隊每二十隻結爲一網或有一隻臭載之患使其同隊之船合力充納則莫重國穀一不遺失而故破弄奸之弊不期絶而自絶此其利五也凡此利害較然明甚固當汲汲變通而尙今靳持在朝家恐欠完固之策臣意則令廟堂詳究利害之方從民願卽爲決處似合便宜矣臣以匪才蔑識固不敢隨事論說而所陳四條盡是國計民隱故不避越爼之嫌敢貢無隱之義伏乞聖明不以人廢其言則國家幸甚生民幸甚臣無任云云答曰省疏具悉諸條經綸許令廟堂稟處
정조 20년
丙辰九月十三日申時上御重熙堂禮兵房承旨謝恩守令邊將同爲入侍時左副承旨李海愚右副承旨蔡弘遠假注書呂東植記事官金景煥記注官金良倜長湍府使丁好南江原中軍徐宅聖以次進伏宣傳官任聖皐與月串僉使朴宗秀善積僉使李敬培安義僉使崔琥彬蒜山僉使徐有春同知金樂咸申泂五衛將李性淵伏於庭下訖上命守令奏職姓名好南宅聖進奏職姓名上命先退好南宅聖退出又命邊將奏職姓名宗秀等奏職姓名上曰爾等皆用昨日謝恩邊將例除朝辭只見兵判卽往華城可也仍命出去宗秀等出去上曰承旨坐直人外申退時直詣泮中拜文純公祠版可也仍敎弘遠曰右副則勿爲坐直仍詣泮中而左相則泮中往來乘轎爲之之意傳諭可也仍命退承史以次退出
정조 20년
丙辰九月十三日酉時上御重熙堂同副承旨京畿監司入侍時同副承旨鄭尙愚假注書呂東植記事官金景煥記注官金良倜京畿監司李冕膺以次進伏訖上曰忠淸道別薦儒生及軍士房承旨入侍宣傳官與開城府武人入來可也賤臣承命出傳與幼學李建胄偕入進伏左副承旨李海愚進伏宣傳官鄭周成與前同知韓景禹伏於庭下上命建胄進前建胄進奏姓名上曰年幾何建胄曰五十矣上曰爾以才至登道臣之薦聞必有經明行修而然也平日用工於何書建胄曰素多身𧏮自少無所學業矣上曰爾於李杆爲幾代孫建胄曰臣之祖也上曰爾以乃祖之孫必有所存經書中四書果有着力者乎建胄曰臣不肖莫能趾先四書亦無宿工矣上曰爾自鄕上來時政民弊中有所欲言者陳奏可也建胄曰臣素蒙昧專蔑知識無以仰對聖問矣上曰初登筵席無怪如是奏對從當以一命銜試之矣仍命先退建胄退出去上敎景禹曰爾之前所經歷者果何官乎景禹曰近年則壬子爲忠翊將甲寅爲同知矣上曰當有記念者姑爲待令可也仍命出去景禹退出上敎冕膺曰橋梁之役今幾就緖乎冕膺曰念間則似可就緖矣上曰卽見御史狀啓則陽川倅事誠駭然矣謂以民丁之不足以各面擔當把子百浮與材木輸運用民力而尙不給價雇軍用三十九名而雇價則只以十五名上下次給之至有拿勘之請今番則凡諸用民力處皆以雇價使役蓋不欲一毫貽弊於民間也前後飭敎何如而其所擧行如是寧不痛駭卿何不時時廉察另飭俾無此等之弊乎冕膺曰該倅所爲不勝驚駭而莫非臣不能檢察之罪惶恐不知所達矣上曰此時守令有難遞易故姑不處分而卿須這這廉察申飭可也又敎冕膺曰今番幸行駕過地方爲十邑而似聞十邑儒生以爲今番當有設科之擧擧皆裹糧來會云設科係是無名而許多儒生之公然裹糧而等待此亦爲貽弊之端故欲以沿路邑應製預爲出令儒生輩若聞之則必無等待設科之弊矣冕膺曰雖無設科之擧方當時和而歲豐亦必爲觀光而來矣若以應製有傳敎則非但無等待之弊亦可以慰悅士心矣上命書傳敎曰今番幸行時駕過地方爲十邑當有慰悅之擧而異於年前楊高之別爲所重則設科取人近於無名非所可論亦不可無眎意當於還宮後以書題分給地方官使其地方儒生應製待捧券上送令道臣具狀啓入啓則入格人當分等施賞此意預令知委冕膺曰園幸時華城判官例爲都差使員而今番則本道都事旣爲都差員駕到園所時仍爲都差員似好矣上曰依此爲之可也仍命退諸臣以次退出
정조 20년
都承旨未差行左承旨李益運坐直右承旨金翰東坐左副承旨未差右副承旨未差同副承旨鄭尙愚坐直注書柳遠鳴仕一員未差假注書呂東植仕直事變假注書李致祜仕
정조 20년
傳于鄭尙愚曰同副承旨馳詣宣武祠奉審摘奸以來
정조 20년
傳于李益運曰湖西宣召人李建胄令該曹初仕調用以試之
정조 20년
傳于李益運曰左副承旨右副承旨與在外承旨許遞前望單子入之待開門牌招察任
정조 20년
鄭尙愚啓曰明日次對兩司當爲進參除在外未署經外呈告人員竝待開門牌招何如傳曰允
정조 20년
以廣州留守徐有隣狀啓斥堠伏兵處所磨鍊馳啓事傳于鄭尙愚曰依此擧行而伏兵每處各減三名事回諭摠戎廳鎭撫營一體分付
정조 20년
李益運啓曰祿都目政事今月十六日爲之之意敢啓傳曰知道
정조 20년
鄭尙愚以兵曹言啓曰今番華城別單京牌將前禁軍金景哲還屬禁旅事判下矣金景哲代差禁軍他闕移充自代復屬之意敢啓傳曰知道
정조 20년
兵曹啓目粘連黃海兵營別武士都試居首嘉義尹道憲之次閑良金鎭西邊將除授居首出身之邊將除授旣載法典而帥臣之輒以加資請賞者有違格式該帥臣金思穆推考何如判付啓依回啓施行爲旀優等出身之請以加資該閫或有可據之例然是隱喩問于帥臣草記爲良如敎
정조 20년
丙辰九月十四日辰時上御重熙堂右副承旨入侍時右副承旨蔡弘遠假注書呂東植記事官金景煥記注官金良倜以次進伏訖上敎弘遠曰左相泮中往來能無病餘撓攘之勞否弘遠曰善爲往來而臣於昨日以乘轎之敎傳之則臣父已爲進去以爲聖敎如是感惶之極而轎則不但中路之難得且不如轎子之爲穩便云矣上曰文純公祠版今日出去而出去之時左相又進乎弘遠曰祠版則今日出去而臣父又當進去云矣上曰左相必往華城云耶弘遠曰屢朔病餘驅馳雖難必欲進去矣上曰以雙轎往來好矣弘遠曰下敎雖如是誠有不敢安之心矣上曰有何不安乎仍命書傳敎曰左相卽命從便先詣須有轎馬可以往來分付畿營定送驛人夫至於差員則勿爲差送以便大臣之心上命書傳敎曰諸承旨持公事入侍仍敎曰此傳敎先爲出給令詣閤無公事房自閤門出去可也賤臣承命出傳右承旨金翰東左副承旨李海愚記事官柳遠鳴檢校待敎沈象奎進伏上命書榻敎曰禮房承旨馳詣宗廟景慕宮奉審摘奸以來仍敎海愚曰今日傳香軍士房以昨日坐直故代行耶海愚曰然矣上曰然則今此奉審亦爲代行可也海愚承命先退上命讀各房公事翰東讀奏平安兵使任嵂狀啓馬馬海權管李商一到防事兵曹啓目粘連南兵營都試居首閑良孫光曄等直赴殿試事兵曹啓目粘連黃海兵營都試居首出身邊將除授事慶尙監司李泰永啓本罪人金栻丹城縣到配事慶尙監司李泰永啓本罪人鄭有福機張縣到配事上命書判付訖仍命退諸臣以次退出
정조 20년
丙辰九月十四日辰時上御重熙堂禮房承旨入侍時右副承旨蔡弘遠假注書呂東植記事官金景煥記注官金良倜以次進伏訖上命書傳敎曰以安山金浦陽川三邑倅之擧駭然纔有飭敎而觀此暗行御史鄭晩錫狀啓富平道路橋梁之役直用各面民人已極無狀所謂給價五日役給三日雇其餘或全闕云儲置米會減之敎看作弁髦而特敎差送句檢之人所爲如是駭惡當該句檢守令李永哲待其事役告竣卽令畿伯拿致營門從重決杖後卽其地方定配以信朝令以懲他倅雖以該倅言之稱以衙舍修理役民奪牛所爲亦甚駭然事過後當嚴處先以此意下諭畿伯今則四邑倅無不犯科若有紀綱焉敢乃爾事過後渠輩若不別施重律何以懲他乎觀於間浦橋役事始興倅亦甚輕率而比之句檢他倅猶有輕重之別姑不處分以此傳敎令畿伯另加嚴束該倅事一體下諭仍命退承史以次退出
정조 20년
行都承旨黃昇源坐行左承旨李益運坐右承旨李肇源牌不進左副承旨鄭尙愚坐直右副承旨魚用謙坐同副承旨吳鼎源坐直注書柳遠鳴仕一員未差假注書呂東植仕直事變假注書李致祜仕
정조 20년
藥房提調臣沈頤之行左承旨臣李益運啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 20년
鄭尙愚啓曰大司憲宋煥箕持平金壽祖鄭宗魯在外執義朴瑞源掌令朱重翁金孝秀牌不進監察茶時之意敢啓傳曰知道
정조 20년
李益運啓曰右承旨金翰東今日不爲仕進卽爲牌招何如傳曰許遞前望單子入之待下批牌招察任
정조 20년
承旨前望單子入之黃昇源李肇源吳鼎源落點
정조 20년
鄭尙愚啓曰合辭許久闕啓事甚未安今日政新除授兩司諸臺竝待下批牌招察任何如傳曰允
정조 20년
有政吏批判書金載瓚進參判未差參議未差行都承旨黃昇源進以洪明浩爲吏曹參判李祖承爲大司諫沈興永爲執義李顯默爲司諫李益恢鄭㝡成爲掌令金商雨爲正言柳焵爲戶曹參判龍仁縣令丁遇泰仍任事承傳水原判官洪元燮仍任事承傳
정조 20년
兵批判書鄭好仁進參判尹弼秉病參議李尙度入直參知吳泰賢病行左承旨李益運進啓曰訓鍊正今當差出而擬望之人乏少外任竝擬何如傳曰允以宋重亮韓德潤爲僉知李石求爲訓鍊正韓泳爲都摠都事洪允復爲上土僉使金聖和爲惠山僉使李顯道爲宣傳官大護軍單尹師國護軍曺允亨李鼎揆盧允中尹得華金天寶李宗範副護軍尹光顔蔡弘遠金翰東李海愚成種仁金處漢金璿具絳白尙璘沈益希副司直閔師宣副司果宋文述同知曺學臣訓鍊僉正朴思弼同知黃錫耇僉知申昕以上竝單付副司勇咸增文前別提黃宗大今加折衝
정조 20년
以水原判官望筒傳于李益運曰前判官仍任
정조 20년
傳于魚用謙曰時囚罪人李海淸姑放
정조 20년
李益運以奉常寺都提調提調意啓曰東籍親耕田所種皮唐黍皮粘粟稻豆太五種今九月念後當爲成熟之意敢啓傳曰攝刈
정조 20년
吳鼎源以義禁府言啓曰時囚罪人李海淸姑放事命下矣李海淸姑放之意敢啓傳曰知道
정조 20년
行都承旨黃昇源坐行左承旨李益運坐右承旨鄭尙愚坐左副承旨魚用謙坐直右副承旨吳鼎源坐直同副承旨未差注書柳遠鳴仕一員未差假注書李弘謙仕直事變假注書李致祜仕
정조 20년
魚用謙以都摠府言啓曰今日入直內三廳武兼禁軍及軍兵等當爲中日習射請出標信傳曰知道
정조 20년
吳鼎源啓曰明日常參經筵取稟傳曰停
정조 20년
魚用謙啓曰大司憲宋煥箕掌令李益恢持平金壽祖鄭宗魯在外執義沈興永傳旨未下掌令鄭㝡成呈辭監察茶時之意敢啓傳曰知道
정조 20년
以執義沈興永司諫李顯默牌不進罷職傳旨傳于魚用謙曰只推
정조 20년
黃昇源啓曰假注書呂東植身病猝重勢難察任今姑改差何如傳曰允
정조 20년
呂東植改差代以韓致重爲假注書
정조 20년
韓致重在外代以李弘謙爲假注書
정조 20년
傳于李益運曰兩司隨駕官當爲備員違牌諸臺更爲牌招其中衆所共知情病許遞政官牌招開政差代待下批一體牌招察任
정조 20년
魚用謙啓曰參下宣傳官之例兼內禁衛旣有定式亦係官方而今此慶尙左水使奪符宣傳官李吉會狀啓不書內禁衛三字事甚駭然原狀啓雖不得不捧入而不可無警從重推考何如傳曰內禁衛之宣傳官無異於龍驤衛之副護軍則焉敢拔去乎當該宣傳官汰去其代今日政差出可也
정조 20년
有政吏批判書金載瓚進參判洪明浩牌不進參議未差行左承旨李益運進以成德雨爲吏曹參議宋銓爲大司諫宋翼孝爲執義李羽逵爲司諫尹序東爲掌樂正李祖承爲同春秋故郡守梁誌吏判贈職事承傳故縣監尹衡甲贈吏判例兼龍南君贈諡事承傳
정조 20년
兵批判書鄭好仁進參判尹弼秉病參議李尙度入直參知吳泰賢病左副承旨魚用謙進以黃勉基爲宣傳官副護軍李肇源
정조 20년
魚用謙啓曰獻納李貞運自鄕上來云與今日政新除授臺諫一體牌招何如傳曰允
정조 20년
以大司諫宋銓獻納李貞運牌不進罷職傳旨傳于魚用謙曰只推更爲牌招
정조 20년
魚用謙以都摠府言啓曰都摠管李源以御營中軍軍兵等中兵試放事南小營晝仕出去之意敢啓傳曰知道
정조 20년
魚用謙以備邊司言啓曰卽見江原監司徐有防狀啓則以爲原州逋欠各穀一萬七千一百三十六石內已捧爲二千六百九十八石未捧爲一萬四千四百三十八石而耗上加耗種下生種自癸未至癸卯轉爲積逋而實則未捧亦多毋論吏民未捧又毋論斗升積累若使當者尙存則奚恤奚惜而三世之不足轉至於諸族諸族之不足將至於一境似此之類査櫛摠計則合各穀爲四千一百八十九石外此當捧條一萬二百四十九石係是甲辰後逋穀今年年事雖曰稍登當年條還餉之分俵者厥數夥然今若加之以萬餘石逋穀則吏民擧皆繹騷雖令賣田鬻宅將不得充其數況各年所捧之幾百幾千足可以減得一分而耗條添加數爻依舊若此不已將於何時出場乎限以四五年除其耗條或本色備納或準折代捧則謹當量其多少察其緩急分數出秩按年徵捧請令廟堂稟旨分付矣原州逋穀之多收捧之難孰不云然而其指陳事情歷歷如目擊者未有若今番狀請之爲詳悉矣然四千一百八十九石零歸之於事則可痛情或可矜而因循未捧引以爲罪當捧條一萬二百四十九石零限以四五年除其耗條一從田畓豐稔或本色備納或準折代捧爲請四千一百八十九石零之仍無下落隱然有希望蕩減之恩者道臣事體誠極未安一萬二百四十九石零當捧穀除耗限年之請亦甚過濫本司覆奏又何敢曲循而請施乎江原監司徐有防從重推考當捧條限折半使之除去耗條限其年數而折半則仍令當年內準捧難捧四千一百八十九石零穀勿拘除耗與年限亦令從便徵捧無至於更煩陳聞之地何如傳曰允四千餘石之近於烏有者一味推剝於近四十年之後甚非仁政大抵似此欠縮之蕩減雖甚不可前此或多許施蓋以還穀之取耗無異債錢之生殖苟欲溯而計之小民之酬本已久且久矣此所以不欲病民間施闊狹之政者也然而年前一筵臣極言其不然猶以何爲何否爲難之而許施今於原民旣知其切骨之瘼則亦不可從卿守强之論最難捧四千一百八十九石零令道臣屬之舊還秩使之專意於其餘分年當捧條可也
정조 20년
吳鼎源以內醫院都提調意啓曰自前幸行時若是經宿之地則陪從掌務官一員例自司僕寺補把馬一匹許給矣今番幸行時依前例許給之意分付該寺何如傳曰允
정조 20년
丙辰九月十六日卯時上御誠正閣諸承旨持公事入侍時行都承旨黃昇源行左承旨李益運左副承旨鄭尙愚右副承旨魚用謙同副承旨吳鼎源記事官柳遠鳴假注書呂東植記事官金景煥記注官金良倜檢校待敎沈象奎以次進伏訖上曰無公事房先退可也尙愚鼎源退出上曰八路舊還條果爲謄來云耶益運曰未及謄來云矣上曰有司堂上許知來可也遠鳴承命出回奏曰昨夜分付而姑未謄來云矣昇源曰右承旨李肇源以家有痘憂今日未能仕進矣上曰實故也仍命書傳敎曰右承旨聞有實病許遞前望單子入之待下批牌招察任上命讀各房公事益運讀奏思陵令柳相文身病呈辭咸鏡監司趙尙鎭狀啓慶源府使李孝承到任事昇源讀奏黃海監司徐邁修啓本鳳山郡反庫事用謙讀奏慶尙右兵使洪仁默狀啓馬兵都試設行計料事江原監司徐有防啓本罪人等同推開坐事江原監司徐有防啓本罪人李順光蔚珍縣到配事忠淸監司林濟遠啓本罪人等拷訊次數開坐事上命書判付訖仍命退諸臣以次退出
정조 20년
行都承旨黃昇源坐行左承旨徐有秉牌不進右承旨金祖淳坐直左副承旨鄭尙愚坐右副承旨魚用謙坐同副承旨吳鼎源坐直注書柳遠鳴仕一員未差假注書李弘謙仕直事變假注書李致祜仕
정조 20년
魚用謙啓曰來二十一日朝參日次矣敢稟傳曰停
정조 20년
魚用謙啓曰大司憲宋煥箕掌令李益恢持平金壽祖鄭宗魯在外執義宋翼孝掌令鄭㝡成呈辭監察茶時之意敢啓傳曰知道
정조 20년
吳鼎源啓曰來二十一日輪對日次矣敢稟傳曰當次人受點後日次待令
정조 20년
傳于吳鼎源曰抄啓文臣八月朔親試今日爲之三月朔課講亦於今日爲之
정조 20년
吳鼎源啓曰抄啓文臣親試今日爲之事命下矣處所以何處爲之乎敢稟傳曰便殿爲之
정조 20년
吳鼎源啓曰抄啓文臣課講今日爲之事命下矣何承旨進去乎敢稟傳曰左承旨進去
정조 20년
以內閣啓曰今二十日咸興永興兩本宮衣幣香燭親臨封裹時齋宿處所以何處爲之乎敢稟傳于吳鼎源曰摛文院爲之
정조 20년
金祖淳啓曰吏曹郞廳來言承旨有闕政事取稟傳曰前望單子入之待下批牌招察任
정조 20년
承旨前望單子入之徐有秉金祖淳落點
정조 20년
傳于黃昇源曰承旨房仍左承旨爲兵士房
정조 20년
傳于金祖淳曰左承旨入侍
정조 20년
吳鼎源啓曰行禮曹判書閔鍾顯依下敎來待矣傳曰入侍
정조 20년
傳于吳鼎源曰畿伯入侍
정조 20년
傳于吳鼎源曰封章太學生疏頭以下入侍
정조 20년
以忠淸監司林濟遠狀啓淸州牧使安廷鐸鴻山縣監金思䄷省掃受由仍歸京第俱稱身病連呈辭狀令該曹催促下送事判付內啓下吏曹爲旀向於上京守令催促下送草記不爲枚擧抑何委折卽爲草記爲旀兩邑守令段罷職其代皆令今政差出而至於淸州拔例擇差竝令待開門下送爲良如敎
정조 20년
有政吏批判書金載瓚進參判洪明浩參議成德雨牌不進右承旨金祖淳進以鄭毅祚爲獻納李勉兢爲禮曹參議金熙采爲司成李寅燮爲淸州牧使鄭致愚爲鴻山縣監金履銈爲長城府使蔡弘直爲奉化縣監贈吏判文靖公金麟厚加贈領議政事承傳
정조 20년
兵批判書鄭好仁參判尹弼秉病參議李尙度入直進參知吳泰賢病右副承旨魚用謙進護軍李益運李祖承副護軍李元采鄭濂副司直李顯默沈興永竝單付
정조 20년
以江華留守金履翼狀啓斥候伏兵處所磨鍊馳啓事傳于金祖淳曰斥候伏兵處所太多更爲量減卿其只率前排都領斥候伏兵次前期待兵符標信下去臨時等待於宿所站事回諭
정조 20년
以柳遠鳴囚單子傳于魚用謙曰附過放送
정조 20년
吳鼎源以吏曹言啓曰昌陵參奉具悌元呈狀內矣身暑症彌留已過三朔食飮全却萬無供職之望卽爲入啓遞改云其實病旣如是沈篤則有難强令察任改差何如傳曰恒言不稱老奉兩老焉敢稱病極爲駭然査問草記可也
정조 20년
黃昇源以戶曹言啓曰臣時秀與正郞尹光心進詣慶熙宮差備內及內各司依節目眼同看審後有頉處別單書入而修改則擇日擧行何如傳曰允
정조 20년
魚用謙以兵曹言啓曰卽伏見江華留守金履翼狀啓則仁川境斥候伏兵不爲磨鍊故取考臣曹啓目仁川果已磨鍊啓下而及其知委之時仁川二字未免遺漏以致莫重行會之若是疎忽臣之不能照察之罪萬萬惶恐而該府境內斥候伏兵俾卽磨鍊更爲修啓之意江華留守處分付何如傳曰允事關師律不可仍置卿則爲先從重推考可也
정조 20년
吳鼎源以吏曹言啓曰因臣曹草記昌陵參奉具悌元改差事批旨內恒言不稱言奉兩老焉敢稱病極爲駭然査問草記可也事命下矣査問于具悌元處則以爲三夏在直之餘暑症彌留眞元澌敗涼生以後一味委頓加之以素患眼病復添近益苦劇視物不明以此病狀莫重之地萬無入直供仕之望云矣敢啓傳曰知道
정조 20년
魚用謙以舟橋司言啓曰舟橋排設日時令日官推擇則今月十七日卯時爲吉云當日臣頤之率都廳具明遠出往始役之意敢啓傳曰知道
정조 20년
魚用謙以禁衛營言啓曰今九月十五日大臣備局堂上引見入侍時禁衛大將李敬懋所啓禁衛營鄕軍五哨自乙卯十二月停番幾至周年今則秋成在卽當次番京畿五哨軍及今知委然後可趁來十二月初一日點立故敢此仰達矣上曰依爲之事命下矣來十二月當六番中部前司屬京畿五哨軍兵來十一月二十五日京中逢點依例準二朔立番而依前定奪每哨以一百名磨鍊後其餘一百三十五名竝資保收布上送之意本道監司處預爲知委何如傳曰允
정조 20년
以禮曹單子華城城役告成而城神之祠卜吉妥奉日字令日官安圭祥推擇則今九月十九日卯時爲吉云以此日時擧行而妥奉後吉由祭則隨時役行爲白乎矣祭物及執司官令本府差定進排之意分付何如判付啓依所啓施行爲有矣香祝段待開門下送獻官以下明日齋宿以待香祝事令政院後錄此啓辭及判付下諭守臣爲旀位版已爲造成是隱喩如未及爲位版木當於香祝下送時同爲下送吉日先爲造成隨時行祭此意知悉造版與否卿其今日內狀聞之意一體下諭爲良如敎
정조 20년
掌令鄭㝡成疏曰伏以臣以地則至單寒也以人則極庸陋也濫竊科第忝叨從班今有年而前後除拜罔非造化拂拭之恩也臣本窮命早失怙恃只有兄弟二人幸而聯登朝籍同沐恩造而今又不幸抱終鮮之悲環顧孑然尙何有一分榮途之念哉惟是區區寸赤庶或隨事殫竭少效塵刹之報而奈其性本䮞愚觸處昏憒屢入臺地曾無一言之仰裨向叨西麾辜負特簡之聖意重以周歲巡綽無往非罪間登筵席益著瘡疣點檢前後慙悚無地玆者柏府新命忽下於屢月逖違之餘只緣叩謝義急不敢坐犯違傲而仍因盤礡自顧不稱玆敢猥控文字仰瀆崇嚴伏乞聖慈亟賜鐫改以重公器以安賤分焉臣方丐免不宜贅他而事關民隱敢此附陳焉噫得人分憂而生民之休戚係焉黜貪祛暴而王政之勸懲行焉蓋自初元淸明之後每勤守宰董飭之政墨倅暴吏庶知懲畏而然而象魏之法雖懸苛虎之政難除德惠未究於蔀屋怨咨或興於窮閭此政今日之大加警動淬礪處也長城府使洪景厚屢典州郡全乏廉謹之聲及叨本府率多悖妄之政偏聽奸吏之慫慂構成士族之誣獄至於逮捕之際盡發一府之吏隷校卒毆縛婦女擊碎廟室橫奪財産不啻千百計況其家藏之先世碑銘卽兩先正手撰與筆蹟而篋笥珍弆之物混入吏校搜掠之中竟失弘璧之寶莫遂顯刻之計此猶見失他可推知夫有罪而逮治固也而乘夜突入辱及婦女打破家産搜探錢財此何等强盜事也及其究竟獄案無實遠近扼腕傳說唾罵臣謂該府使洪景厚爲先施以刋削之典卽令該府拿問嚴繩而伊時作拿之吏校輩亦令本道嚴刑定律斷不可已也奉化縣監李思祚年雖衰聵顧其職則下大夫也一自莅任之後惟事肥己之政簸弄倉儲盡歸年利假托松禁攘奪民財非理侵暴一境嗷嗷吏民俱困逃散相繼南來之人莫不喧傳如此不法之吏其可置之字牧之列乎臣謂該縣監李思祚亦爲先罷其職仍令行査而論勘宜矣臣無任云云答曰省疏具悉洪景厚事旣入於繡啓又登於爾章李思祚事出自邇列速此簡書兩倅之不治俱不可屬之風傳爲先遞其任仍令該府拿問付之道臣査治事亦竝依施莫曰無文蔭此等官師實爲美規更須京察有力而無憚者爾其勿辭察職
정조 20년
正言尹涵疏曰伏以靖世道淑人心亶係乎進退賢邪昔魯哀公問民服之道而孔子必以擧直錯枉告之誠以善善惡惡通人之大情而順之則服逆之則不服故耳惟我殿下於昨春大處分之後以一初淬礪之意勤勤勉諭此誠挽回治道一大機會也大小臣僚莫不翹足拭目思見淸朝新化而式至于今民志尙不底定國論未見歸一義理關頭猶有依違之風趨舍路岐率多徊徨之態世道人心依然是舊日樣子此曷故焉殿下每於激揚之際含蓄太多仁恕或過區區委曲於恩威賞罰之間而倍費財處不事辨別以是而欲爲彌縫保合之道則元祐之調停元符之建中所以卒不免於敗事而豈非今日之所可鑑者耶嗚呼好惡不明俗習猶痼一種浮囂每每乘機以至近日迎合云云之說而極矣以我殿下達天循道窮理盡性之學其所曠感於先正者亦出於闡明大義中一事則凡在衣冠之列孰無聳動欽頌之心而反以將順其美者斥之以不韙之目隱然有角立爭勝底意此無他殿下於前後痺惡之論或慮其磯激惟以鎭安之意過有摧折之擧致使窺覘之輩少不知懲潛倡異言必欲疑亂誑惑而後已如是而世道何日可定朝象何時可淸乎然而人君宰萬化之權爲四方之極精神之所灌注意慮之所左右莫不奔走趨承響應影從彼雖舊染已深宿習難變而若其維新之方則亦殿下一轉移間事耳今宜從淑慝分上夬示扶抑之意而欲示扶抑又必先從以言獲譴之人特推曠蕩之典亟加激勵之政則國是可以定矣民志可以壹矣此正今日之意務而有不容少緩者也臣職旣未署固不敢以言官自居而耿耿愚忱不勝憂慨越例陳章略效狂瞽惟聖明恕其罪而察其言焉仍伏念臣冒據臺職已半年于玆矣人器則百不近似職責則一無報效而院例所拘旣無呈告之路廩祿徒費厚招沒廉之譏臣之情勢可謂憫且蹙矣方今聖化丕彰四維克張而臣獨措躬不得靦面無恥非但臣之一身萬萬難安淸朝廉防亦將由臣壞了伏願殿下俯垂鑑諒亟遞臣職以安微分以靖公義焉臣無任云云省疏具悉爾言出於惜卵之意除非構人無實近於誣而凡在獲罪之列者一竝令吏曹禁府斯速抄出以宥以敍爾其勿辭署前察職